ПРЕДЛОГ ЗАКОНА

О ИЗМЕНАМА И ДОПУНАМА ЗАКОНА О ПЛОВИДБИ И ЛУКАМА

НА УНУТРАШЊИМ ВОДАМА

Члан 1.

У Закону о пловидби и лукама на унутрашњим водама („Службени гласник РС”, бр. 73/10, 121/12, 18/15, 96/15 - др. закон, 92/16, 104/16 - др. закон, 113/17 - др. закон, 41/18, 95/18 - др. закон, 37/19 - др. закон и 9/20), у члану 4. став 1. тачка 23а) мења се и гласи:

„23а) лучка концесија је право које се стиче уговором којим је уређено давање лучке концесије за услуге са правом на комерцијално коришћење конкретне услуге, односно лучке концесије за јавне радове са правом на комерцијално коришћење изведених радова, које министарство надлежно за послове саобраћаја уступа домаћем или страном правном лицу на одређено време под посебнo прописаним условима, уз плаћање концесионе накнаде од стране концесионара који сноси ризик везан за комерцијално коришћење предмета концесије. Предмет концесије може да буде истовремено обављање лучке услуге и изградња лучких грађевина и објеката, уз обавезу одржавања лучке инфраструктуре. Комерцијални ризик у коришћењу радова или услуга обухвата ризик потражње или ризик понуде или и ризик потражње и ризик понуде;”.

Тачка 38а) мења се и гласи:

„38а) *плутајући објекат* за укрцавање и искрцавање путника или снабдевање бродова горивом је део лучке инфраструктуре који се користи за укрцавање и искрцавање путника у оквиру утврђеног лучког подручја, односно за снабдевање бродова погонским горивом у складу са одредбама овог закона или укрцавање и искрцавање путника у домаћој линијској пловидби у складу са одредбама закона којим се уређује трговачка пловидба, и састоји се од пловила без сопственог погона (понтон или брод који је променио намену у плутајући објекат) које је вођицама привезано на шипове који су дубоко темељени у водно земљиште и за које Управа за утврђивање способности бродова за пловидбу врши технички преглед у односу на пловило, а Дирекција за водне путеве издаје услове за израду, као и сагласност на пројекат за побијање шипова који подлеже техничкој контроли од стране лица која имају одговарајућу лиценцу у складу са законом којим се уређује планирање и изградња. Пројекат шипова обавезно садржи прорачун, односно испитивање опште стабилности конструкције на ветар, таласе, удар пловила и утицај леда, a на основу геодетског и геолошког елабората, као и хидрауличко-хидролошких и сеизмичких услова на датој локацији. За побијање шипова у циљу постављања плутајућег објекта надлежни орган јединице локалне самоуправе издаје водне услове у складу са законом којим се уређују воде, ван поступка обједињене процедуре. Постављање и употреба плутајућег објекта за укрцавање и искрцавање путника или снабдевање бродова горивом не подлеже обавези добијања грађевинске, односно употребне дозволе у складу са законом којим се уређује планирање и изградња;”.

Члан 2.

У члану 7. став 2. после речи: „путевима” додају се запета и речи: „као и на другим унутрашњим водама”.

Члан 3.

У члану 11. после става 5. додају се нови ст. 6. и 7, који гласе:

„Министар прописује сектор водног пута из става 2. овог члана, као водни пут поморског карактера, ако је испуњен један од следећих услова:

1) да се на том сектору водног пута примењује Конвенција о међународним правилима о избегавању судара на мору, 1972. године („Службени лист СФРЈ”, број 60/75), са накнадним изменама и допунама;

2) да су навигационе бове и знакови на том сектору водног пута постављени у складу са поморским системом обележавања;

3) да је на том сектору водног пута потребна терестричка навигација, или да је за пловидбу на том сектору водног пута потребна поморска опрема за чију употребу је потребно посебно знање.

Министарство обавештава Европску комисију о одређивању сектора водног пута као водног пута поморског карактера, уз навођење испуњености услова из става 6. овог члана.”

Досадашњи ст. 6. и 7. постају ст. 8. и 9.

Члан 4.

У члану 36. став 1. после речи: „у складу са” додају се речи: „законом којим се уређује хидрографска делатност и”.

Члан 5.

У члану 37а став 1. речи: „Агенцијa за управљање лукама” замењују се речима: „министарство, односно Агенцијa за управљање лукама, у зависности од процењене вредности изградње лучких грађевина и објеката у складу са чланом 216а став 1. овог закона”.

Члан 6.

У члану 38. став 1. после речи: „(бродске преводнице, пловни канали, обалоутврде, напери, паралелне грађевине са траверзама, преграде, прагови, каскаде, шеврони, кејски зидови и мостови)” додају се речи: „и марине”.

Став 6. брише се.

Члан 7.

У члану 40. после става 3. додају се ст. 4-7, који гласе:

„Министар прописује посебне секторе водних путева на којима постоје посебни ризици за пловидбу.

Посебни ризици на секторима водних путева из става 1. овог члана, постоје у следећим случајевима:

1) честих промена струјања и брзине тока;

2) хидроморфолошких карактеристика водног пута и непостојања одговарајућих информација о водном путу или одговарајућих пловидбених карата;

3) постојања посебних правила пловидбе на одређеном сектору водног пута због посебних хидроморфолошких карактеристика;

4) високе учесталости несрећа на одређеном сектору водног пута која се приписује недостатку прописане компетенције заповедника.

Пре доношења прописа из става 4. овог члана, министарство спроводи поступак консултација са надлежном међународном комисијом за пловидбу у циљу осигурања безбедности и спречавања ризика из става 5. овог члана, и обавештава Европску комисију о секторима из става 4. овог члана, додатним компетенцијама које се захтевају од заповедника који плове на тим секторима водних путева, као и начину на који се доказује да су ти захтеви испуњени, најкасније шест месеци пре ступања на снагу тог прописа.

Ако сектори водних путева из става 4. овог члана чине заједнички водни пут са суседном државом, заједнички сектори водних путева са посебним ризицима одређују се у сарадњи са суседном државом и Република Србија и суседна држава о томе заједнички обавештавају Европску комисију.”

Члан 8.

У члану 54. после става 2. додају се нови ст. 3. и 4, који гласе:

„Учесницима у пловидби забрањено је да оштећују, померају, потапају и онеспособљавају за њихову намену знакове или ознаке на водном путу (бове, пловке, знакове, односно друге објекте безбедности пловидбе).

Дирекција врши оспособљавање знакова или ознака из става 3. овог члана за редовну намену на терет учесника у пловидби, односно бродара који су проузроковали оштећења у висини реалних трошкова, односно прописаних административних такси за радње у области обележавања водних путева.”

Досадашњи ст. 3. и 4. постају ст. 5. и 6.

Члан 9.

У члану 122. после речи: „као и начин вођења и садржину” додају се речи: „регистра издатих бродских дневника,”.

Члан 10.

У члану 124. ст. 1. и 2. речи: „три метра” замењују се речима: „2,5 m”.

Члан 11.

Члан 132. мења се и гласи:

„Члан 132.

Члан посаде брода унутрашње пловидбе који врши послове којима се обезбеђује пловидба, може да буде лице које је стекло одговарајуће звање и које за вршење послова тог звања на броду има одговарајуће овлашћење, као и приправник за стицање звања.

Звање чланова посаде брода стиче се полагањем стручног испита за стицање овлашћења за вршење послова одговарајућег звања, а доказује се овлашћењем за вршење послова на броду.

Поред овлашћења за вршење послова одговарајућег звања из става 2. овог члана, чланови посаде могу да стичу посебна овлашћења о оспособљености, која се стичу положеним одговарајућим испитом.

Стручни испит полаже се пред комисијом коју образује Центар за обуку чланова посаде на период од четири године.

Овлашћења о оспособљености, односно посебној оспособљености издаје лучка капетанија на основу уверења о положеном стручном испиту које издаје Центар за обуку чланова посаде. За издавање овлашћења плаћа се републичка административна такса.

Овлашћење о оспособљености, односно посебној оспособљености члана посаде брода које је издато супротно прописаним условима ништаво је.

Министарство води регистар издатих овлашћења о оспособљености, односно посебној оспособљености чланова посаде бродова унутрашње пловидбe.

Ради размене информација министарство електронским приступом доставља Европској комисији податке о издатим овлашћењима о оспособљености, односно посебној оспособљености и њиховом статусу, из регистра издатих овлашћења о оспособљености, односно посебној оспособљености.

Министар прописује звања, услове и начин стицања звања, односно овлашћења о оспособљености и посебној оспособљености чланова посаде бродова унутрашње пловидбе са роковима важења овлашћења, стандарде за компетенције и одговарајућа звања, врсте бродских делатности које обављају чланови посаде, нивое одговорности чланова посаде, програм и начин полагања испита за стицање овлашћења о оспособљености, односно посебној оспособљености, стандарде за стручни испит, поступак издавања овлaшћења o оспособљености, односно посебној оспособљености, начин обрачунавања пловидбеног стажа, услове које морају да испуне центри за обуку чланова посаде, инструктори, односно процењивачи центра за обуку, као и испитивачи, програм обуке, односно наставних предмета/курсева за стицање овлашћења о оспособљености и посебној оспособљености, стандарде за симулатор, начин вођења и обрасце дневника о завршеној обуци и стеченој пракси, обавезе инструктора, односно процењивача, као и обавезе испитивача и кандидата у оквиру практичне обуке, начин и услове за избор испитивача у испитну комисију, обавезе руководиоца центра за обуку, образац уверења о завршеној обуци, вођење евиденције центра за обуку о кандидатима за обуку, обавезе чланова посаде одговорних за обуку, вођење евиденције о стручним испитима, обрасце уверења о положеном стручном испиту и практичном делу стручног испита, услове и начин признавања, обнове и замене овлашћења о оспособљености, односно посебној оспособљености, садржину и образац овлашћења, као и образац, садржину, начин издавања и вођења регистра издатих овлашћења, као и регистар издатих одобрења центрима за обуку чланова посаде.

Министар прописује звања, услове и начин стицања звања, односно овлашћења о оспособљености чланова посаде пловила унутрашње пловидбе (технички пловни објeкти, скеле, бродови који плове на кратким путовањима од локалног значаја, чија удаљеност од места поласка није већа од десет километара и плове током сезонске пловидбе) са роковима важења овлашћења, стандарде за компетенције и одговарајућа звања, врсте бродских делатности које обављају чланови посаде, програм и начин полагања испита за стицање овлашћења о оспособљености, стандарде за стручни испит, стандарде за симулатор, поступак издавања овлaшћења o оспособљености, програм обуке, односно курсева за стицање овлашћења о оспособљености, начин и услове за избор испитивача у испитну комисију, образац уверења о завршеној обуци, вођење евиденције о кандидатима за обуку, вођење евиденције о стручним испитима, образац уверења о положеном стручном испиту, услове и начин признавања, обнове и замене овлашћења о оспособљености, садржину и образац овлашћења, као и образац, садржину, начин издавања и вођења регистра издатих овлашћења.”

Члан 12.

Члан 133а мења се и гласи:

„Члан 133а

Теоријску и практичну обуку (у даљем тексту: обука) за стицање овлашћења о оспособљености, односно посебној оспособљености чланова посаде бродова врши Центар за обуку чланова посаде (у даљем тексту: Центар).

Центар је јавно признати организатор активности у смислу закона којим се уређује образовање одраслих и закона којим се уређује национални оквир квалификација, који остварује неформално образовање одраслих на основу програма из подзаконских аката из члана 132. ст. 9. и 10. овог закона, вршењем теоријске и практичне обуке којом се стиче прописани ниво теоријске и практичне оспособљености и која спроводи процене оспособљености чланова посаде, а којима се омогућава стицање компетенција и квалификација за обављање занимања, посла, радне функције или радне операције у области водног транспорта.

Центар се оснива као заједничко привредно друштвојавног и приватног партнера у складу са одредбама закона којим се уређује јавно-приватно партнерство и концесије у делу институционалног јавно-приватног партнерства.

Министарство је инвеститор радова на изградњи инфраструктуре и објеката Центра.

За приватног партнера из става 3. овог члана, може бити изабрано само правно лице:

1) које је регистровано у Републици Србији;

2) чији су курсеви, односно наставни планови и програми по којима ће се изводити обука у складу са стандардима за стицање квалификација и компетенција који су прописани од стране Европског комитета за израду стандарда у унутрашњој пловидби (CESNI) и подзаконским актима из члана 132. ст. 9. и 10. овог закона и који су одобрени од стране министарства;

3) које испуњава прописане техничко-технолошке услове за држање обука за стицање овлашћења о оспособљености, односно посебној оспособљености;

4) које има потребан број квалификованих инструктора, процењивача и испитивача како би се обезбедило да се спровођењем обуке постигну циљеви утврђени одобреним програмима и плановима обуке;

5) које достави план и програм делатности за период од десет година;

6) које уредно извршава све финансијске обавезе према Републици Србији и против кога није покренут стечајни поступак или поступак ликвидације, као и да се против одговорних лица не води кривични поступак за дела из области привредног криминала.

Овлашћење о оспособљености за звање крмара стиче лице које је стекло одговарајуће средње образовање у школској установи која има квалификоване наставнике и чији су наставни планови и програми по којима ће се изводити обука у складу са стандардима за стицање квалификација и компетенција који су прописани од стране Европског комитета за израду стандарда у унутрашњој пловидби (CESNI) и подзаконским актом из члана 132. став 9. овог закона и који су одобрени од стране министарства.

Школска установа из става 6. oвог члана може закључити уговор са Центром ради коришћења опреме и квалификовних инструктора потребних за спровођење практичне наставе и спровођење практичног дела испита.”

Члан 13.

Члан 133д мења се и гласи:

„Члан 133д

Министарство и Центар дужни су да успоставе, документују и сертификују стандард квалитета серије SRPS ISO 9001 за систем менаџмента квалитетом, као и да успоставе, документују и сертификују ES-QIN стандард квалитета којима се уређују услови и поступак за стицање звања, издавање, продужење важности, суспензију и поништавање овлашћења о оспособљености и посебној оспособљености, бродарских књижица и бродских дневника бродова унутрашње пловидбе.

Подручје примене ES-QIN стандарда квалитета из става 1. овог члана нарочито обухвата:

1) издавање, продужење важности, суспензију и поништавање овлашћења о оспособљености и посебној оспособљености, бродарских књижица и бродских дневника;

2) програме обуке, односно курсева;

3) испитивања и процене;

4) квалификације и искуство који се захтевају од инструктора, процењивача и испитивача.

Тело за оцењивање усаглашености на сваких десет година врши сертификацију у погледу спровођења активности које се односе на стицање и оцењивање звања и компетенција, спровођење поступка издавања овлашћења о оспособљености и посебној оспособљености, бродарских књижица и бродских дневника.

Тело за оцењивање усаглашености дужно је да резултате сертификације из става 3. овог члана достави министарству, Центру, односно министарству надлежном за послове здравља, који предузимају одговарајуће мере за исправљање недостатака, ако се њихово постојање утврди током оцењивања усаглашености из става 3. овог члана.”

Члан 14.

После члана 133д додају се нови чл. 133ђ, 133е и 133ж, који гласе:

„Члан 133 ђ

Центар именује руководиоца обуке који је дужан да обезбеди усаглашеност са прописаним захтевима, као и да врши интерни надзор над вршењем обуке.

Центар води евиденцију о кандидатима, успеху и остваривању програма.

Након завршене обуке Центар издаје уверење о завршеној обуци.

Након положеног стручног испита Центар издаје уверење о положеном стручном испиту.

Члан 133е

Центар је дужан да доставља министарству:

1) извештај о броју уписаних кандидата, броју, датуму почетка и завршетка спроведених обука на годишњем нивоу, најкасније до 1. децембра текуће године за ту годину;

2) извештај о провери система управљања квалитетом, у року од 15 дана од дана извршене контроле;

3) анализу рада, као и извештај о постигнутим резултатима у обуци чланова посаде сваке године;

4) извештај о свакој промени инструктора без одлагања.

Члан 133ж

Министарство одобрава симулаторе који се употребљавају за процену стечених компетенција.

Одобрење из става 1. овог члана издаје се на захтев Центра.

Центар који користи симулатор подноси захтев из става 2. овог члана, у коме наводи:

1. да ли се тражи одобрење за практични испит за добијање овлашћења о оспособљености заповедника (симулатор за руковање пловилом) или практични испит за добијање овлашћења о посебној оспособљености за пловидбу уз помоћ радара (симулатор за радар) или оба овлашћења;
2. да је обезбеђена потпуна усклађеност симулатора са минималним техничким и функционалним захтевима из стандарда за симулаторе који су утврђени подзаконским актима из члана 132. ст. 9. и 10. овог закона.

Министарство проверава испуњеност минималних захтева утврђених у стандарду за функционалне и техничке захтеве за симулаторе у складу са поступком испитивања за сваки елемент, за чије спровођење министарство ангажује стручњаке који су независни од Центра.

Стручњаци из става 4. овог члана дужни су да документују поступак провере усклађености за сваки елемент.

Ако се поступцима испитивања потврди да су захтеви испуњени, министарство издаје одобрење симулатора у коме се наводи за коју је конкретну процену компетенције симулатор одобрен.

Министарство признаје без додатних техничких захтева или евалуације, симулаторе које су одобрили надлежни органи држава чланица Европске уније.

Министарство поништава или суспендује одобрење симулатора који више не испуњавају стандарде из става 3. тачка 2) овог члана.

Министарство доставља листу одобрених симулатора Европској комисији.”

Члан 15.

У члану 136. после става 5. додају се нови став 6. и став 7, који гласе:

„Министарство води регистар издатих бродарских књижица.

У циљу размене информација и провере података о издатим бродарским књижицама, министарство електронским приступом доставља Европској комисији податке о издатим бродарским књижицама из регистра издатих бродарских књижица.”

Досадашњи став 6. постаје став 8.

Члан 16.

У члану 167. после тачке 5) додаје се тачка 5а), која гласи:

„5а) оверава пловидбени стаж у бродарским књижицама;”.

Члан 17.

У члану 207. став 1. тачка 7) брише се.

У ставу 2. тачка 2) после речи: „изградњу лучких грађевина и објеката” додају се запета и речи: „као и лучке концесије чији је предмет истовремено обављање лучке услуге и изградња лучких грађевина и објеката, уз обавезу одржавања лучке инфраструктуре;”.

Члан 18.

У члану 214. после става 6. додају се ст. 7. и 8, који гласе:

„Ако по основу права прече куповине Република Србија стиче у јавну својину лучку супраструктуру која се неће пренети лучком оператеру по основу издавања одобрења или доделе лучке концесије у складу са овим законом у року дужем од 60 дана од дана уписивања јавне својине на лучкој супраструктури, Република Србија оснива друштво за посебне намене у складу са одредбама закона којим се уређује јавно-приватно партнерство и концесије, у коме права оснивача врши Влада и које има права и обавезе лучког оператера у складу са одредбама овог закона до спровођења поступка издавања одобрења или доделе лучке концесије.

Поступак издавања одобрења, односно доделе лучке концесије у случају из става 7. овог члана, спроводи се у складу са одредбама овог закона и закона којим се уређује јавно-приватно партнерство и концесије у делу којим се уређује институционално јавно-приватно партнерство.”

Члан 19.

У члану 214а став 6. речи: „став 5.” замењују се речима: „став 6. ”

У ставу 8. после речи: „поднет предлог за” додају се речи: „утврђивање новог, односно за”.

После става 11. додају се ст. 12. и 13, који гласе:

„Изузетно од ст. 1. и 8. овог члана, лучко подручје марине утврђује се ако је то у складу са документима просторног и урбанистичког планирања, као и документима Аутономне покрајине Војводине, односно Привредне коморе Србије, којима се утврђује мрежа марина на међународним, међудржавним и државним водним путевима.

Лучко подручје марине могу да чине целе или делови катастарских парцела.”

Члан 20.

У члану 216а после става 7. додају се нови ст. 8-10, који гласе:

„Изузетно од ст. 1. и 3. овог члана, када се утврди економско-финансијска оправданост за истовремено спровођење пројеката развоја више појединачних терминала у лукама за које нису обезбеђена средства у буџету за изградњу, министарство може да покрене поступак за оснивање друштва за посебне намене у складу са одредбама закона којим се уређује јавно-приватно партнерство и концесије у делу којим се уређује институционално јавно-приватно партнерство, у коме се за приватног партнера може изабрати алтернативни инвестициони фонд основан у складу са законом којим се уређују алтернативни инвестициони фондови.

Друштво за посебне намене из става 8. овог члана врши права и обавезе инвеститора на изградњи лучке инфраструктуре и супраструктуре у складу са законом којим се уређује планирање и изградња, као и права и обавезе лучког оператера у складу са одредбама овог закона, на основу одобрења које издаје Агенција након спроведеног поступка за избор приватног партнера у друштву за посебне намене.

Алтернативни инвестициони фонд из става 8. овог члана оснива се као затворени алтернативни инвестициони фонд са јавном понудом који има својство правног лица са или без интерног управљања.”

У досадашњем ставу 8, који постаје став 11, после речи: „којим се издаје” додају се запета и речи: „односно не издаје”.

Досадашњи ст. 9-11. постају ст. 12-14.

Члан 21.

У члану 220. став 4. тачка 6) после речи: „услове” додају се речи: „и критеријуме”.

У тачки 7) после речи: „испуњеност услова” додају се речи: „и критеријума”.

Члан 22.

У члану 221. после става 2. додају се ст. 3. и 4, који гласе:

„Критеријуми на којима Агенција заснива избор најповољније понуде су:

1) у случају економски најповољније понуде са становишта Агенције, критеријуми везани за предмет одобрења, и то: предложена техничко-технолошка решења, функционалне и еколошке карактеристике понуде, висина накнаде за оперативну употребу луке, односно пристаништа као добра у општој употреби, квалитет у пружању лучких услуга, рокови за почетак пружања лучке услуге, остварени резултати у претоварној, односно другој лучкој делатности понуђача у последње три обрачунске године од дана покретања поступка за јавно прикупљање понуда, оперативни трошкови, економичност и др; или

2) највиша понуђена висина накнаде за оперативну употребу луке, односно пристаништа као добра у општој употреби.

Када се најповољнија понуда бира на основу критеријума економски најповољније понуде, Агенција у одлуци о јавном прикупљању понуда наводи све елементе критеријума за избор понуде чију примену предвиђа у односу на значај који им даје одређивањем низа максималних вредности у одговарајућем распону или, ако то из оправданих разлога није могуће, по значају од најважнијег према мање важном.”

Члан 23.

У члану 227д став 1. тачка 1) после речи: „лучке делатности” додају се речи: „код домаћег или страног надлежног органа;”.

Члан 24.

У члану 227и после става 5. додаје се став 6, који гласи:

„На сва питања која се односе на лучке концесије која нису предмет уређења овог закона, примењују се одредбе закона којим се уређује јавно-приватно партнерство и концесије.”

Члан 25.

У члану 227ј став 1. после речи: „закона којим се уређују јавне набавке,” додају се речи: „закона којим се уређује јавно-приватно партнерство и концесије,”.

Члан 26.

У члану 229г став 1. запета и речи: „односно концесионар који је добио лучку концесију из члана 227. овог закона” бришу се.

У ставу 6. речи: „или лучка концесија” бришу се.

Члан 27.

У члану 230. речи: „229. става 1. тачка 4)” замењују се речима: „229г”.

Члан 28.

У члану 233. став 3. после речи: „врсте терета” додају се запета и речи: „осим у случају из става 5. овог члана”.

После става 4. додаје се нови став 5, који гласи:

„Приликом израде документације из члана 227в ст. 2. и 3. овог закона, утврђује се економско-финансијска оправданост утврђивања највишег износа појединачних лучких такси које наплаћује концесионар.”

Досадашњи ст. 5-7. постају ст. 6-8.

Члан 29.

Члан 237. мења се и гласи:

„Члан 237.

Одобрење за обављање делатности у пристаништу за посебне намене може се дати најдуже на десет година.

Агенција издаје одобрење из става 1. овог члана ако је то у складу са усвојеном Стратегијом из члана 8. овог закона, у делу који се односи на луке и пристаништа.

Агенција издаје одобрење за обављање делатности у маринама.

Одобрење за обављање делатности у маринама кроз јавни позив може се дати најдуже на десет година са правом на продужење рока на још десет година.

Против одобрења из ст. 1. и 3. овог члана може се изјавити жалба у року од 15 дана од дана пријема одобрења о којој у другом степену решава министар.

Издавање и одузимање одобрења за привезишта за чамце у надлежности је јединице локалне самоуправе на чијој се територији оснива привезиште за чамце.

Одобрења из ст. 3. и 6. овог члана, могу да се издају само за марину, односно привезиште за чамце које је обухваћено прописом и другим општим актом из члана 38. став 2. овог закона.

За издавање одобрења за привезишта за чамце плаћа се локална административна такса чију висину утврђује скупштина јединица локалне самоуправе у складу са законом којим се уређује финансирање локалне самоуправе.

На издавање одобрења за марину, односно привезиште за чамце примењују се одредбе закона којим се уређује управни поступак.

На изградњу марина примењују се одредбе закона којим се уређује планирање и изградња.

За оснивање привезишта за чамце потребно је добити наутичке услове које издаје надлежна лучка капетанија.

Правно лице које управља привезиштем за чамце наплаћује таксe за пружање услуге прихвата и чувања чамаца.

Влада утврђује највише износе такси које у зависности од врсте услуга које се пружају у привезиштима за чамце могу да наплаћују правна лица која управљају привезиштима за чамце.

На марине и привезишта за чамце се не примењују одредбе овог закона којима се уређује плаћање лучких накнада.”

Члан 30.

У члану 267. став 1. после тачке 9) додаје се тачка 9а), која гласи:

„9а) ако оштети, помери, потопи или онеспособи за њихову намену знакове или ознаке на водном путу (члан 54. став 3);”.

Члан 31.

У члану 270. после тачке 7) додаје се тачка 7а), која гласи:

„7а) ако оштети, помери, потопи или онеспособи за њихову намену знакове или ознаке на водном путу (члан 54. став 3);”.

Члан 32.

У члану 271. тачка 11) речи: „(члан 54. ст. 1-3)” замењују се речима: „(члан 54. ст. 1, 2. и 5);”.

После тачке 11) додаје се тачка 11а), која гласи:

„11а) ако оштети, помери, потопи или онеспособи за њихову намену знакове или ознаке на водном путу (члан 54. став 3);”.

Члан 33.

У члану 277. став 2. после тачке 1) додаје се тачка 1а), која гласи:

„1а) ако изврши радњу из члана 54. став 3. овог закона;”.

Члан 34.

Чланови посаде брода унутрашње пловидбе који су до дана ступања на снагу овог закона стекли одређена звања, односно овлашћења о оспособљености и посебној оспособљености у унутрашњој пловидби, стичу право да добију звања, односно овлашћења о оспособљености и посебној оспособљености која су уподобљена са новим називима звања, односно овлашћења, ако испуњавају услове прописане подзаконским актом из члана 132. став 10. Закона о пловидби и лукама на унутрашњим водама („Службени гласник РС”, бр. 73/10, 121/12, 18/15, 96/15 - др. закон, 92/16, 104/16 - др. закон, 113/17 - др. закон, 41/18, 95/18 - др. закон, 37/19 - др. закон и 9/20).

Посада чамца, односно плутајућег објекта која је до дана ступања на снагу овог закона стекла стручну оспособљеност за управљање чамцем, односно плутајућим објектом у унутрашњој пловидби, стиче право да добије дозволе за управљање чамцем, односно плутајућим објектом које су уподобљене са новим називима стручне оспособљености, односно дозвола, ако испуњава услове прописане подзаконским актом из члана 165. став 6. Закона о пловидби и лукама на унутрашњим водама („Службени гласник РС”, бр. 73/10, 121/12, 18/15, 96/15 - др. закон, 92/16, 104/16 - др. закон, 113/17 - др. закон, 41/18, 95/18 - др. закон, 37/19 - др. закон и 9/20).

Члан 35.

Министарство ће ангажовати тело за оцењивање усаглашености да изврши оцењивање усаглашености из члана 13. став 3. овог закона, најкасније до 17. јануара 2037. године.

Члан 36.

До дана образовања комисије за полагање стручног испита од стране Центра, стручни испит за стицање овлашћења о оспособљености, односно посебне оспособљености чланова посаде бродова унутрашње пловидбе полаже се пред комисијом за полагање стручног испита која је образована у складу са Правилником о програму и начину полагања стручног испита за стицање звања чланова посаде бродова трговачке морнарице („Службени гласник РС”, бр. 59/13 и 28/15), а кандидати за полагање стручног испита сносе трошкове плаћања републичке административне таксе.

Члан 37.

Министар ће у року од шест месеци од дана ступања на снагу овог закона донети подзаконске акте из члана 11. ст. 9. и 10. овог закона.

Члан 38.

Овај закон ступа на снагу осмог дана од дана објављивања у „Службеном гласнику Републике Србије”.